একাত্তরের আগে-পরে : শেরপুর সদর উপজেলার কামারিয়া ইউনিয়নের আন্ধারিয়া নয়া পাড়া গ্রামের ইদ্রিস আলী মুন্সী ও ফজর বানু দম্পতির ৯ ছেলে দুই মেয়ের মধ্যে গিয়াস উদ্দিন ছিলেন ষষ্ঠ। ১৯৭১ সালে বয়স ছিল ২৬ বছর। মুক্তিযুদ্ধে যাওয়ার প্রেক্ষাপট জানাতে গিয়ে গিয়াস উদ্দিন বলেন, “১৯৬৩ সালে একবার পিয়ারপুর থেকে ট্রেনে করে ময়মনসিংহ যাচ্ছিলাম। পাকিস্তানি সৈনিকরা ওই ট্রেনের বেঞ্চে শুয়ে যাচ্ছিল, আর আমরা বাঙালিরা দাঁড়িয়ে। তার পরও ওরা বলছিল, ‘হট যাও, হট যাও। ’ সেই থেকে পাকিস্তানিদের সহ্য করতে পারতাম না। ” তিনি জানান, বঙ্গবন্ধুর ৭ই মার্চের ভাষণের পর নকলায় আওয়ামী লীগের নেতৃত্বে ‘সংগ্রাম পরিষদ’ গড়া হলে তিনি তাতে নাম লেখান।